钦定古今图书集成/方舆汇编/职方典/第1437卷 > 浔州府建置沿革考 府志
## 钦定古今图书集成/方舆汇编/职方典/第1437卷 > 浔州府建置沿革考 府志

本府

古百粤地。秦为桂林郡地。汉置郁林郡，治布山县，即今桂平，其东属苍梧。吴以后因之。梁分郁林置桂平郡。隋废郡为县，属郁林郡。唐属燕州。贞观间，置浔州，治桂平。天宝初，改浔江郡。乾元初，复为浔州。宋省，寻复置。元至元中，改置浔州路。明洪武初，以贵、横二州及永淳县来属。三年，改路为府，改贵州为贵县。九年，以横州永淳县割属南宁府。初置武靖州，距郡城南十里，因藤峡猺叛。成化内午，移黄绅岭建城池，置土知州，耑辖粮兵。正德间，改州为镇，属本府通判，每年以农隙调入城守，故通判有抚彝之任焉。

皇清因之。

桂平县

本汉布山县，为郁林郡治所。梁置桂平郡。隋废郡，于布山县地置桂平县，属尹州，后属郁林郡。唐属燕州。贞观间，于县置浔州，省陵江县入焉。宋开宝中，州废，以县属贵州，寻复置桂平县，隶浔州。元仍旧。明属浔州府。

皇清因之，编户二十四里。

平南县

在府城东一百三十里。本汉猛陵县地，属苍梧郡。晋置武城县。刘宋改置武林县，属永平郡。隋初，属藤州。唐贞观中，分置平南县，后自武林移龚州治此，领阳州。武林、隋建、大同四县。宋省四县入平南，后又以思明之武郎县省入。绍兴中，州废，以县隶浔州。元、明仍旧。

皇清因之，编户二十四里。

贵县

在府城西一百四十里。本秦桂林郡之南境。汉为郁林郡之广郁县。吴改阴平县。晋改郁平县，仍属郁林郡。梁置定州，改南定州。隋初郡废，改曰尹州。大业初，又改郁州治郁林县，寻复改郁林郡。唐初，改南尹州。贞观中，改贵州，仍旧治。天宝初，改怀泽郡。乾元初，复为贵州。宋改郁平县曰郁林县，为州治。元仍旧。明废郁林县，改州为贵县。

皇清因之，编户三十六里。